Matečná, Gabriela, podpredsedníčka vlády a ministerka pôdohospodárstva a rozvoja vidieka SR (2019-02-07):
Ďakujem veľmi pekne za otázku, pán predsedajúci. Vážená pani poslankyňa, predpokladám, že ste mali na mysli odôvodnené stanovisko Európskej komisie, ktorým Slovensku vyčíta nedostatočnú aproximáciu tzv. smerníc Európskej únie o biotopoch a vtákoch dopravného systému Slovenskej republiky... (Reakcia z pléna.) Áno. ... vo vzťahu k ochrane prírody a starostlivosti o lesy s poukázaním na nepriaznivý vývoj stavu hlucháňa hôrneho. Nedomnievam sa, že zapracovaním požiadaviek odôvodneného stanoviska sa zlepší ochrana našich lesov, ale aj vytvoria sa určité podmienky pre zabezpečenie záväzkov Slovenskej republiky vyplývajúcich z členstva Slovenskej republiky v Európskej únii v oblasti ochrany prírody a krajiny. Je nám všetkým jasné, že svoje záväzky voči EÚ sme povinní plniť, preto spolupracujeme s rezortom životného prostredia na vyriešení týchto otázok a v rámci pripravovanej novely zákona o lesoch sme navrhli viaceré ustanovenia a inštitúty, ktoré k plneniu týchto záväzkov a odstráneniu nedostatočnej aproximácie prispejú. Ide napríklad o významné sprísnenie podmienok nahlasovania a vykonávania náhodnej ťažby a zrušenie fikcie vydania stanovísk k programom starostlivosti o lesy orgánmi ochrany prírody v prípade území NATURA 2000. Našou úlohou a cieľom bolo predložiť návrh týchto ustanovení na rokovanie vlády Slovenskej republiky do konca roka 2018 a na rokovaní Národnej republiky v januári tohto roka, avšak z dôvodu množstva pripomienok práve zo strany ministerstva životného prostredia k zákonu o lesoch, nie ku konkrétne k týmto ustanoveniam sa legislatívny proces predlžuje. Po rokovaniach na úrovni ministrov prebiehajú k týmto ustanoveniam zákona o lesoch opätovné rokovania na odbornej úrovni a dúfam, že proces stihneme dokončiť tak, aby bol predmetom rokovania Národnej rady Slovenskej republiky na jej nasledujúcej schôdzi začínajúcej v marci tohto roka. Okrem uvedených legislatívnych opatrení pripravujeme modifikáciu Programu rozvoja vidieka Slovenskej republiky na roky 2014 – 2020, kde v rámci podopatrenia 85 Podpora na investície do zlepšenia odolnosti a environmentálnej hodnoty lesných ekosystémov navrhujeme vytvorenie osobitnej aktivity zameranej na podporu vytvárania vhodných biotopov tetrova hlucháňa, tak ako máme už dnes v Programe rozvoja vidieka pre sysľa a dropa. Národné lesnícke centrum Zvolen pripravilo návrh metodiky aktivity, pričom táto vychádza z Programu záchrany hlucháňa na roky 2018 – 2020 vyhotoveného Štátnou ochranou prírody Slovenskej republiky a schválenou ministerstvom životného prostredia napriek tomu, že rezort pôdohospodárstva nebol prizvaný k vypracovaniu a ani s ním tento dokument ochrany prírody nikdy pred ich schválením nebol prerokovaný, čiže zapracovávame to do programu rozvoja vidieka. Metodika navrhuje zavedenie príspevku obhospodarovateľom lesa za vykonanie vhodných manažmentových opatrení zameraných na dosiahnutie požadovanej medzerovitej priestorovej štruktúry mozaikovitého charakteru previerkových lesných porastov vo veku do 50 rokov. Zhrnutie a zahrnutie aktivity do Programu rozvoja vidieka je podmienené odsúhlasením modifikácie Európskou komisiu, keďže ide o modifikáciu ešte existujúceho Programu rozvoja vidieka 2014 – 2020. Ďakujem veľmi pekne.